筠陽竹根枕
作者：周紫芝
朝代：宋

paragraphs: 高安老竹三尺圍，斷爲釡甑中可炊。
蘄州開笛不足數，嶰谷截筒空自奇。
何如猫頭未成竹，化爲霜根白如玉。
峥嶸勁節不得施，歷碌黑斑空滿目。
白頭老吏飽官倉，雲夢南州睡初足。
筠陽别乘一幅書，寄我中刳兩枵腹。
飄飄逸韻青衣郎，夢中相見筠山陽。
一笑摩挲撫君背，定教從此毋相忘。
我欲問舍無何鄉，爲我往使華胥王。
人生草草兩鬢霜，要知日月壺中長。